સાવ અંતરિયાળ એવા ઘોઘા તાલુકાના એક ગામમાં સરકારી શાળા કેવો શિક્ષણ યજ્ઞ ચલાવે છે તે સમજવા જેવું છે. એ નમૂનેદાર પણ છે. ઘોઘા તાલુકાના મોરચંદ ગામની શ્રી રાણાધાર પ્રાથમિક શાળા વાડી વિસ્તારમાં આવેલી છે અને આ ગામમાં ઘણી પ્રાથમિક સુવિધાઓનો પણ અભાવ છે. ગામની કેટલીક સુવિધાઓ પ્રાથમિક શાળા પૂરી પાડે છે. જેમકે આ અમારા ગામમાં વાળંદ જ નથી. અહીં વિદ્યાર્થીઓના વાળ કાપવા શાળા તરફથી ધોઘા શહેરમાંથી વાળંદને બોલાવવામાં આવે છે. આમ કરતા વાલીઓની એક દિવસની મજૂરી બચે, કેમકે અમે જો બાળકના વાળ કપાવવા માટે વાલીઓને કહીએ તો તેમને તે માટે ઘોઘા જવંુ પડે. વિદ્યાર્થીની એક દિવસની શાળામાં રજા પડતી તે બચી. ત્રીજો ફાયદો, બુનિયાદી શિક્ષણમાં આપણા વ્યવસાયકારોનો પાઠ આવે છે તે અંતર્ગત બાળકોનો વ્યવસાયકાર સાથે રૃબરૃ પરિચય કરાવવામાં આવે છે. રાણાધાર પ્રાથમિક શાળા સરકારી હોવા છતાં શાળામાં એક પણ બાળક ચાલીને આવતું નથી. તમામ બાળકોને લાવવા લઈ જવા માટે શાળા તરફથી વાહનની વ્યવસ્થા કરવામાં આવી છે. સરકાર દર મહિને એક વિદ્યાર્થીના ૩૦૦ રૃપિયા ટ્રાન્સપોર્ટેશનના ચૂકવે છે. દાતાઓ પાસેથી દાન મેળવીને રાણાધાર પ્રાથમિક શાળાએ રમતોત્સવો અને સાંસ્કૃતિક કાર્યક્રમોમાં બાળકો રાષ્ટ્રીય સ્તરે પ્રદર્શન કરી શકે તેવી તમામ સુવિધાઓ ઊભી કરી છે. વિજ્ઞાન દિવસે બાળ વિજ્ઞાનીઓ તૈયાર કરવા આજુબાજુના ગામની અન્ય શાળાઓને આમંત્રી ૧૦૦ પ્રયોગોનો યજ્ઞ થાય છે. કોઈ પણ પ્રકારના માર્ગદર્શન વગર બાળકો પોતાની કોઠાસૂઝ વાપરીને આ પ્રયોગો કરે છે. સમાજવિજ્ઞાનના શિક્ષક પોતાના વિષયનું પ્રત્યક્ષ જ્ઞાન આપે છે. ઉદાહરણ તરીકે ભૂગોળ ભણાવતી વખતે શિક્ષક ગ્રાઉન્ડમાં ચિરોડીની મદદથી ભારતનો નકશો ચીતરે છે અને ભૂગોળનો પરિચય આપે છે. શાળામાં નબળા બાળકોને હોશિયાર બનાવવા શિક્ષક વિપુલભાઈએ ‘સીમ ટોળી’ નામે સફળ પ્રયોગ કર્યો છે. આ પ્રયોગ હેઠળ, હોશિયાર વિદ્યાર્થી શાળાનો સમય પૂરો થતાં ત્રણ નબળા વિદ્યાર્થીઓને ઘરે જઈને અડધો કલાક વધારાનું શિક્ષણ આપે છે.